Ludovicus, Dei Gratia, etc. Notum, etc., quod dilectus et fidelis noster G. Senon., archiepiscopus, numerum canonicorum ecclesiæ Senon., pio motus desiderio proponens augmentare, auctoritate domini papæ, sicut intelleximus, portiones redituum quarumdam ecclesiarum parochialium, que præ aliis in proventibus exuberant, ad quatuor præbendas in ecclesia Senon. de novo creandas, retentis in eisdem parochiis sufficientibus sustentationibus sacerdotum ibi deservientium, intendit assignare: sed quoniam ad præsens eædem parochiales ecclesiæ non vacant, humiliter postulavit a nobis, ut nos ad ejus devotam intentionem pio concurrentes assensu, concedere dignaremur ut de hiis reditibus parochialium ecclesiarum, qui prout supra dictum est, ad easdem præbendas fuerunt assignati, usque ad valorem centum et vigiginti librarum Paris. annuatim, canonicis de novo creandis, unicuique videlicet, triginta libras, valeat assignare. Quod nos, intuitu pietatis, et ad preces ejusdem archiepiscopi gratanter concedimus, et præsentibus litteris confirmamus, ita, tamen, quod assignationibus redituum de parochialibus ecclesiis, sicut supra dictum est, perfectis, reditus illi centum et viginti librarum ad regalia archiepiscopatus libere revertantur. Actum, anno Domini Mº CCº vigesimo-nono, mense augusto.